Foto: AP Photo/John Minchillo AQSh prezidenti Donald Trampga tegishli xususiy samolyotga Nyu-York yaqinidagi La-Guardiya aeroportida shikast yetdi. Bu haqda Associated Press axborot agentligi xabar berdi. Manbalarning ma’lum qilishicha, boshqa bir samolyot to‘xtash joyiga harakatlanayotganda Trampning Boeing 757 samolyoti qanotiga tegib ketgan. Hech kim jabrlanmagan. Ba’zi ma’lumotlarga ko‘ra, Trampning samolyotiga tegib ketgan samolyot Bombardier Global Express bo‘lgan. Bu orada Oq uy matbuot xizmati va Trump Organization kompaniyasi ushbu voqeaga hozircha izoh bermagan. Biroq Nyu-York va Nyu-Jyersi havo va dengiz portlari boshqarmasi samolyotlar to‘qnashganini tasdiqlagan.